****

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 024-04/22-01/6**

**URBROJ: 2198-31-02-22-2**

**U Gračacu, 13. lipnja 2022. g.**

**ZAPISNIK**

10. sjednice Općinskog vijeća Općine Gračac održane u ponedjeljak, 13. lipnja 2022. g. s početkom u 17 sati u općinskoj vijećnici.

Sjednicom predsjedava predsjednica Općinskog vijeća Slavica Miličić koja pozdravlja nazočne, otvara sjednicu i poziva na utvrđivanje kvoruma:

NAZOČNI VIJEĆNICI: Rajko Obradović, Milorad Stanisavljević, Jovica Ilić, Luka Radusin, Boban Brkić, Tadija Šišić, Ružica Tulumović, Zlatko Burić, Viktor Kupčak, Slavica Miličić, Ankica Rosandić.

NENAZOČNI: Rade Dubajić, Dajana Šušnja Jasenko.

Nazočno je 11 od 13 vijećnika, stoga postoji kvorum za održavanje sjednice.

OSTALI NAZOČNI: Općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac Bojana Fumić, službenice Svjetlana Valjin, Nataša Tunjić i Anka Šulentić, predstavnik tvrtke Alfa atest d.o.o. Split, Marko Kadić.

Aktualni sat počinje u 17,06:

Rajko Obradović: obzirom da su se okupili i poljoprivrednici, kada će biti Program raspolaganja poljoprivrednim zemljištem, da li ćemo propustiti rok od 1. 1. 2023. godine? Načelnik Robert Juko: izrada programa je pri kraju, imamo tri mjeseca za donošenje. Rajko Obradović: da li će se moći provoditi preko digitalne platforme? Anka Šulentić: da, bit će ta mogućnost. Što se tiče izrade Programa, uvijek se nešto dodatno pojavi, treba ubaciti ili izbaciti ovisno o očitovanjima, sada je opet novi zakon, prije je bilo da dokumentacija smije biti starija, sad ne smije od godine dana, javnopravna tijela dugo nam ne dostavljaju očitovanja, ali ako je i stara dokumentacija mogu nam potvrditi da nije bilo promjena. Natječaj je reguliran pravilnikom, po ovim izmjenama zakona ide novi pravilnik o izradi programa. Za tri mjeseca mora biti, izrađivač je u fazi da sada mora odrediti granice građevinskog područja, županiju odnosno njihov zavod zamolit će se da preklope s prostornim planom da bude brže, eventualno morate razmisliti o ograničavanju količine za raspolaganje. Rajko Obradović: gdje možemo vidjeti koje čestice pripadaju Općini, a koje Šumariji? Anka Šulentić- bit će na uvidu Program 15 dana, mogu se upućivati primjedbe. Ministarstvu poljoprivrede se šalje na suglasnost i onda usvaja na Općinskom vijeću. U programu će se vidjeti koje su raspoložive. Rajko Obradović: kakav je bi razgovor s Ministarstvom, ovi ljudi što su skinuti iz ARKOD-a da im se dozvoli opet upis? Načelnik: to će biti posebna točka. Rajko Obradović: da li se mogao ranije donijeti da se ne događaju ove neugodne situacije? Načelnik: mogu govoriti za period od 2020. da smo imali sastanke s Ministarstvom, npr. u Hrvatske vode poslane su po tri požurnice. Razgovarali smo s g. Majdakom i suradnicima Anka, Nikolina Mrdalj i ja, tražili smo da dozvole da se parcijalno rješava po katastarskim općinama. Tražio sam da vrše pritisak na sud, katastar, šume da požure, oni su rekli da ne smiju vršiti pritisak. Onda su odobrili da može dokumentacija biti i starija, ali i dalje nisu dali da se parcijalno rješava. Imate općine koje uopće nemaju program jer nemaju zemljišta, dali smo od sebe sve što mogli. Predsjednica- koliko čestica je obrađeno? Načelnik: preko 10 000 tisuća. Predsjednica- da li se radilo prošle godine kad nije utrošeno za to? Načelnik: planirano je, bili ste vijećnica, i radilo se, ali to je bilo predviđeno za plotanje karata. Predsjednica- čuli su poljoprivrednici da možda neće ni biti programa. Načelnica: pa niste bili, ponavljam, donijet će se program, a natječaji ne mogu odjednom. Predsjednica: zašto se dodatni ljudi ne angažiraju? Anka Šulentić: neke stvari čekamo npr. od suda, katastra, to ne može netko drugi. Zatim, uvijek se javljaju neke nove situacije, nagodbe, što god se pojavi, moramo opet tražiti i čekati. Hrvatske šume stalno nešto mijenjaju. Ali dodatne izmjene sada nećemo više, kakvo je tako ide. Predsjednica- da ne ode državi. Anka Šulentić- provlači se pitanje od poljoprivrednika i vijećnika da je Ministarstvo poništilo program i da ga treba napraviti Zadarska županija. To nije točno. Program i dalje radi Općina Gračac. Odluka o donošenju je poništena kao što je naložilo Ministarstvo. Bojana Fumić: Zadarska županija je za program zaista bila na usluzi, putem svog Zavoda digitalnim putem omogućili su brzo izdavanje potvrda, što bi inače dugo trajalo. Jovica Ilić- Hrvatske šume vrše eksploataciju šuma, uplaćuju županiji i općini, pašnjake su iznajmile za po 400 kuna po hektaru, da li je moguće da i za pašnjake dobijemo naknadu? Svjetlana Valjin: ono što je u šumsko-gospodarskoj osnovi, a drvo eksploatiraju temeljem tog dokumenta, 1996. su objedinili, brojne livade su postale šume. Šumski doprinos se plaća, imamo program i izvješća o tome. Rajko Obradović: zašto se općini ne plaća pašarina? Bojana Fumić: saborski zastupnici mogu predložiti izmjene zakona. Jovica Ilić: 2015. odlukom vijeća Eu dozvoljen je upis u ARKOD, zašto niste izdavali potvrde o mirnom posjedu? Predsjednica: imamo tu točku na kraju. Predsjednica- pitanje načelniku, gledali smo video, emisija „Šah-mat“ Diadora tv, rekli ste da imate radnih mjesta, pošta, DVD. Kažu da će to biti neki ljudi s područja Obrovca, imate li saznanja? Načelnik: znam da nedostaju dva poštara, 1 električar, diplomirani ekonomist s iskustvom ovdje. U Srbu teško mogu skupiti ekipu za DVD. Predsjednica: a u Gračacu, nemate li saznanja da će se zaposliti čovjek iz Obrovca, ja bih da budu iz Gračaca. Tadija Šišić- a tko uopće misli drugačije? Predsjednica: jeste bili na zavodu, moj brat je električar. Ružica Tulumović- to u DVD-u je tri mjeseca, sezona. Nebojša Rađenović- ljudi se u Srbu bave poljoprivredom i neće na tri mjeseca. Ružica Tulumović- predsjednice, Vi svaki put počinjete s „ja sam čula na ulici“. Predsjednica- ako se zaposli iz Obrovca, onda znamo da je istinito. Bojana Fumić- za voditelja Odsjeka za proračun i financije ja kao pročelnik raspisujem natječaj i to je moja nadležnost, mogu se nadati da će se javiti netko iz Gračaca tko ispunjava sve uvjete, ali neću dozvoliti nikome miješanje u taj postupak. Ružica Tulumović- tko o zapošljavanju u pošti odlučuje? Predsjednica: sve znamo, vidjet ćemo tko će se zaposliti.

Luka Radusin: naselje Đekić glavica, Goran Lukić, ulična rasvjeta ide preko njegove privatne parcele, glavni vod Elektre ne ide, on nije s tim suglasan niti je obaviješten, traži da se skloni ili napravi neki sporazum, to je prva kuća s lijeve strane, Velebitska ulica. Na županijskim cestama ima svugdje obilježeno putokazima po malim naseljima, dok kod nas to ljudi stavljaju na neke limene ploče ili table, drugdje imaju drvene table. Anka Šulentić: mogu Vam reći za Općinu Lovinac, te table su izradili sami mještani. Svjetlana Valjin- ovisno tko upravlja cestom. Luk Radusin- tko se obraća? Svjetlana Valjin- to nije obveza općina. Luka Radusin: ali da se predloži. Svjetlana Valjin- ljudi su postavljali reklame za apartmane. Za nerazvrstane ceste nama, ako su Hrvatske ceste onda g. Milin u Zadru, ako je županijska cesta onda g. Kutija iz Županijske uprave za ceste Zadarske županije. Oko 500 kuna je izlazak djelatnika, to i mi plaćamo kada postavljamo nešto. Što se tiče Općine Gračac, mislim da neće biti problema. vrijeme je i da to uredimo, sve je više apartmana i OPG-ova. Luka Radusin- ima autokamp, privatno. Svjetlana Valjin- svatko tko ima interes će postaviti. Za ulice smo mi dužni, zaseoci ne postoje. Rajko Obradović: ekološka situacija s vunom, što da radimo, sezona je, kada će otkup? Načelnik: bit će. Predsjednica- spremite na suho, dat ću vam broj telefona za kontakt, dobit ćete vreće.

Kako više nije bilo pitanja, aktualni sat zaključuje se u 17.43.

Predsjednica predlaže dnevni red kao u pozivu:

1. Prijedlog Odluke o donošenju usklađene Procjene ugroženosti od požara i tehnoloških eksplozija Općine Gračac (Usklađenje 2)
2. Prijedlog Odluke o donošenju Plana zaštite od požara Općine Gračac
3. Prijedlog Godišnjeg izvještaja o izvršenju Proračuna Općine Gračac za 1. 1. 2021. do 31. 12. 2021. godine
4. Prijedlog Zaključka o usvajanju Izvješća o izvršenju Programa građenja komunalne infrastrukture na području Općine Gračac za 2021. godinu
5. Prijedlog Zaključka o usvajanju Izvješća o izvršenju Programa održavanja komunalne infrastrukture na području Općine Gračac za 2021. godinu
6. Prijedlog Odluke o usvajanju Izvješća o radu
7. Prijedlog Izmjene i dopune Odluke o osnivanju trgovačkog društva GRAČAC ČISTOĆA d.o.o.
8. Prijedlog Izmjene i dopune Odluke o komunalnim djelatnostima na području Općine Gračac
9. Prijedlog Kodeksa ponašanja članova Općinskog vijeća Općine Gračac
10. Prijedlog Odluke o osnivanju Savjeta za zaštitu potrošača javnih usluga Općine Gračac
11. Prijedlog Odluke o davanju suglasnosti Općinskog vijeća općinskom načelniku na potpisivanje Suglasnosti i Potvrda Agenciji za plaćanje u poljoprivredi, ribarstvu i ruralnom razvoju u vezi s evidencijom uporabe zemljišta u ARKOD sustavu, a prema preporuci Ministarstva poljoprivrede.

Prijedloga za izmjene i dopune nema. Vijećnici s 10 ZA, nitko protiv niti uzdržan (od ukupno 10 nazočnih vijećnika, Milorad Stanisavljević trenutno nije u vijećnici)- jednoglasno, usvajaju predloženi dnevni red koji glasi:

1. Prijedlog Odluke o donošenju usklađene Procjene ugroženosti od požara i tehnoloških eksplozija Općine Gračac (Usklađenje 2)
2. Prijedlog Odluke o donošenju Plana zaštite od požara Općine Gračac
3. Prijedlog Godišnjeg izvještaja o izvršenju Proračuna Općine Gračac za 1. 1. 2021. do 31. 12. 2021. godine
4. Prijedlog Zaključka o usvajanju Izvješća o izvršenju Programa građenja komunalne infrastrukture na području Općine Gračac za 2021. godinu
5. Prijedlog Zaključka o usvajanju Izvješća o izvršenju Programa održavanja komunalne infrastrukture na području Općine Gračac za 2021. godinu
6. Prijedlog Odluke o usvajanju Izvješća o radu
7. Prijedlog Izmjene i dopune Odluke o osnivanju trgovačkog društva GRAČAC ČISTOĆA d.o.o.
8. Prijedlog Izmjene i dopune Odluke o komunalnim djelatnostima na području Općine Gračac
9. Prijedlog Kodeksa ponašanja članova Općinskog vijeća Općine Gračac
10. Prijedlog Odluke o osnivanju Savjeta za zaštitu potrošača javnih usluga Općine Gračac
11. Prijedlog Odluke o davanju suglasnosti Općinskog vijeća općinskom načelniku na potpisivanje Suglasnosti i Potvrda Agenciji za plaćanje u poljoprivredi, ribarstvu i ruralnom razvoju u vezi s evidencijom uporabe zemljišta u ARKOD sustavu, a prema preporuci Ministarstva poljoprivrede.

Milorad Stanisavljević ponovno je u vijećnici. Prije prelaska na rad po dnevnom redu, predsjednica poziva vijećnike da se izjasne ukoliko imaju primjedbi na zapisnik s prethodne, 9. sjednice. Primjedbi nema te se isti smatra jednoglasno usvojenim.

**DNEVNI RED:**

**Ad/1** Prijedlog Odluke o donošenju usklađene Procjene ugroženosti od požara i tehnoloških eksplozija Općine Gračac (Usklađenje 2). Anka Šulentić: obveza je iz Zakona o zaštiti od požara, stručni izrađivač je Alfa atest iz Splita. Sredstva su planirana u proračunu. Ispred izrađivača, g. Marko Kadić ukratko iznosi obvezu da se minimalno jednom u 5 godina radi usklađenje. Ovo je možda najzahtjevnija općina s toga aspekta, a broj stanovnika je nerazmjeran, to je problem. Željeznica je rizik, velike površine šuma. Imate 4 požarne zone što je iznimka, trebalo bi se u roku od 15 minuta reagirati, imate 995 km2, to je abnormalna površina. Kada bi se u svakoj zoni organiziralo, to je nemoguće. Da bi se to zadovoljilo, trebali biste imati oko 150 vatrogasaca. Jedino na ovaj način koji je. DVD Srb sada nema ni 10 operativnih vatrogasaca. Nebojša Rađenović- ni vozilo. Marko Kadić- ja ću vam pročitati što su nam dostavili da imaju: 3 vozila- šumsko, za prijevoz vatrogasaca i malo tehničko. To smo službeno dobili kao odgovor DVD-a Srb u veljači 2022. Ono što je zaključno bitno je da se ustroji sustav s JVP, s DVD-om Srb s minimalno 10 operativnih i DVD Gračac s 20 operativnih vatrogasaca. U požarnim zonama 2. i 4. je visoka opasnost, a ima starijih osoba, tu bi trebali građani za početno gašenje požara. Otvara se rasprava. Luka Radusin: Eko Velebit, ne nalazi se na našem području, ali velika je ugroza. Marko Kadić- mi ovdje za ovu procjenu možemo odrađivati samo ono što je na našem području, dok procjena rizika od velikih nesreća i to obrađuje. Na ovu Procjenu je prije izrade ishodovana prethodna suglasnost od Vatrogasne zajednice te od inspektorata zaštite od požara. Vijećnici glasuju te s 11 ZA, nitko protiv niti uzdržan (od ukupno 11 nazočnih vijećnika)- jednoglasno donose

**Odluku o donošenju usklađene**

**Procjene ugroženosti od požara i tehnoloških eksplozija Općine Gračac (Usklađenje 2)**

koja se prilaže i sastavni je dio ovog zapisnika.

**Ad/2** Prijedlog Odluke o donošenju Plana zaštite od požara Općine Gračac. Anka Šulentić: iz procjene proizlazi plan. Marko Kadić ispred izrađivača objašnjava da se plan donosi za svaku godinu, za razliku od procjene, taj plan razrađuje za ovu godinu, a ažuriranjem za 2023. možda će biti nešto drugo. Prijava za raspravu nema. Vijećnici glasuju te s 11 ZA, nitko protiv niti uzdržan (od ukupno 11 nazočnih vijećnika)- jednoglasno donose

**Odluku o donošenju Plana zaštite od požara Općine Gračac**

koja se prilaže i sastavni je dio ovog zapisnika.

Marko Kadić nakon ove točke odlazi sa sjednice.

**Ad/3** Prijedlog Godišnjeg izvještaja o izvršenju Proračuna Općine Gračac za 1. 1. 2021. do 31. 12. 2021. godine. Nataša Tunjić: ovo je izvršenje svih prihoda i rashoda Općine i korisnika, konsolidirani izvještaj. Objašnjava strukturu, izvršenje prihoda i rashoda te višak. Izvještaj je dalje razrađen po tablicama te po programima, ima i pisano obrazloženje. Prijava za raspravu nema. Vijećnici glasuju s 6 ZA, 5 PROTIV, nitko uzdržan (od ukupno 11 nazočnih vijećnika). Budući da je za ovog izvještaja potrebna većina svih vijećnika (7), isti nije usvojen. Nataša Tunjić: ali to je ono što je već realizirano.

**Ad/4** Prijedlog Zaključka o usvajanju Izvješća o izvršenju Programa građenja komunalne infrastrukture na području Općine Gračac za 2021. godinu

Svjetlana Valjin: većina zadanih poslova je izvršena. Neke stvari su napravljene, ali nisu plaćene u 2021. tako da su u izvješću na nuli. Punionica je u tijeku. projektna dokumentacija i troškovnik za tržnicu bio je revidiran. Svlačionice i tribine idu svojom dinamikom, negdje do pola su, KIC je još dorađen, TIC završen, za sanaciju dijela gravitacijske mreže nije bilo javljanja. Provođen je program Hrvatskih voda na sanaciji gubitaka preko vodovoda, za vrtić provedena nabava, ali realizacija na 2022. Rasvjeta uglavnom u Gračacu, izgradnja Popina i Labusi realizirano tek nedavno, još nismo dobili račun, trebalo bi uskoro zasvijetliti. Izgrađena je ograda na katoličkom groblju. Rasprava: Milorad Stanisavljević- htio sam pitati za projektnu dokumentaciju (most Kusac), ali je već odgovoreno. Jovica Ilić- kulturno informativni centar gdje se nalazi i kakvu informaciju možemo tamo dobiti? Načelnik: to je Napredak. TIC još uvijek nije završen eksterijer, a preko LAG-a Lika javit ćemo se da ga uredimo, kao i interijer. Sutra imamo sastanak s Turističkom zajednicom Zadarske županije, da li na klasični TIC ili od njih dobiti ispostavu turističke zajednice. Treba sve ukomponirati za turistički potencijal. Vijećnici glasuju: 6 ZA, nitko protiv, 5 uzdržanih (od ukupno 11 nazočnih vijećnika) te većinom glasova donose

**Zaključak o usvajanju**

**Izvješća o izvršenju Programa građenja komunalne infrastrukture**

**na području Općine Gračac za 2021. godinu**

koji se prilaže i sastavni je dio ovog zapisnika.

**Ad/5** Prijedlog Zaključka o usvajanju Izvješća o izvršenju Programa održavanja komunalne infrastrukture na području Općine Gračac za 2021. godinu. Svjetlana Valjin: ovo ide uz godišnji izvještaj. Javnu rasvjetu održava tvrtka Pectus još do 18. 6. Groblja su održavana u znatnoj mjeri, mrtvačnice, redovna održavanja, čistoća javnih površina, još je bilo po starim cijenama, javne odvodnja oborinskih voda- bilo je čišćenja kanalica. Vertikalna signalizacija nije utrošena, zimska službe redovno, nije bilo velikih zastoja. Otvara se rasprava. Milorad Stanisavljević: spominje se zimska služba, kolega Obradović je podnio zahtjev za dokumentacijom, dostavljena je, ali nije sve. Bojana Fumić- vjerovatno je dostavljeno sve ono što postoji kao dokumentacija u Općini. Svjetlana Valjin- čistoća uz račun dostavi količinu i vrstu radova, to je stvar njihovog poslovanja, druga stvar da se zimska služba financira i iz sredstava Hrvatskih cesta i oni svojom kontrolom to provjeravaju jer dio je iz državnog proračuna. Milorad Stanisavljević- možemo li od njih tražiti? Svjetlana Valjin- vjerujem da možete. Jovica Ilić: navodi se košnja trave dva puta 50.000 m2 276.000 kuna. To je puno, to nije normalno. Svjetlana Valjin- to ne ide po javnoj nabavi, nego po Zakonu o komunalnom gospodarstvu. Ankica Rosandić- Ulica Hrvatske mladeži ove godine još nije niti jednom, ne znam kad će dva puta. Uređenje parkova je jako lijepo, lani je posađeno puno cvijeća, ove godine slabo. Od pošte do banke je vrlo lijepo. Svjetlana Valjin- mi stavimo naše javne zone, oni i još neke kutke, sve više ima i turista npr. Gradina, Otuča, tu je velika ugroza tijekom ljeta, oni to nekad moraju i češće. Rade i ručno i trimerima, većina je nedostupna traktoru. Odrade, u Srbu je bilo žalbi da ostaje neuredno, ali mislim da sad bolje. Nebojša Rađenović- ostane trava 5-6 dana. Jovica Ilić- mislim da je preplaćeno. Milorad Stanisavljević: 85% može bez traktora. Jovica Ilić- provjerite načelniče, možda je greška, to je puno. Načelnik- nije isto ovdje i otići na teren u Srb ili negdje. Zna i Milorad kakve su i plaće, teško ih je zadržati uz to. Vijećnici glasuju: 6 ZA, nitko protiv, 5 uzdržanih (od ukupno 11 nazočnih vijećnika) te većinom glasova donose

**Zaključak o usvajanju**

**Izvješća o izvršenju Programa održavanja komunalne infrastrukture**

**na području Općine Gračac za 2021. godinu**

koji se prilaže i sastavni je dio ovog zapisnika.

Predsjednica određuje kratku stanku od 18,35 do 18,40, nakon čega se sjednica nastavlja.

**Ad/6** Prijedlog Odluke o usvajanju Izvješća o radu. Načelnik: dobili ste pisano u prilogu, najviše energije odnijele su tribine i poljoprivredno zemljište. Sve je nastavljeno, ništa nije stalo. Prijava za raspravu nema. Vijećnici s 6 ZA, 3 PROTIV, 2 uzdržanih (od ukupno 11 nazočnih vijećnika) većinom glasova donose

**Odluku o usvajanju Izvješća o radu**

koja se prilaže i sastavni je dio ovog zapisnika.

**Ad/7** Prijedlog Izmjene i dopune Odluke o osnivanju trgovačkog društva GRAČAC ČISTOĆA d.o.o. Bojana Fumić- ovaj prijedlog, kao i sljedeća točka vezan je uz planove da se, nakon isteka ugovora komunalna djelatnost održavanja javne rasvjete povjeri vlastitom trgovačkom društvu. Izmjenom osnivačkom akta dodala bi se i ta komunalna djelatnost, iako već imaju upisanu javnu rasvjetu. Svjetlana Valjin: intencija je i zakona da se zadrži na terenu sve što se može. Preporuka je revizije da se ne ide na koncesiju nego kroz vlastitu tvrtku. Koncesija je kao javna nabava. Milorad Stanisavljević: ideja je dobra, osvrnuo bih se na ono što načelnik kaže, deficit je ljudi i ovako. Načelnik- mi tjednima čekamo djelatnika iz Šibenika da zamjeni žarulju. Jovica Ilić- radi se o više poslova. Ima li ih na zavodu sa potrebnom stručnom spremom? Načelnik- slabo, uglavnom je osnovna škola. Predsjednica- može li se netko prekvalificirati? Vijećnici sa 7 ZA, 1 PROTIV, 3 uzdržana (od ukupno 11 nazočnih vijećnika) većinom glasova donose

**Izmjene i dopune Odluke o osnivanju trgovačkog društva GRAČAC ČISTOĆA d.o.o.**

koje se prilažu i sastavni su dio ovog zapisnika.

**Ad/8** Prijedlog Izmjene i dopune Odluke o komunalnim djelatnostima na području Općine Gračac. Bojana Fumić: nastavno na prethodnu točku, komunalna djelatnost održavanja javne rasvjete povjerava se Gračac čistoći, a iz odluke se izostavljaju djelatnosti vezane uz održavanje odlagališta, one se rade redovnom javnom nabavom. Prijava za raspravu nema, vijećnici sa 8 ZA, nitko PROTIV, 3 uzdržana (od ukupno 11 nazočnih vijećnika) većinom glasova donose

**Izmjene i dopune Odluke o komunalnim djelatnostima na području Općine Gračac**

koje se prilažu i sastavni su dio ovog zapisnika.

**Ad/9** Prijedlog Kodeksa ponašanja članova Općinskog vijeća Općine Gračac. Bojana Fumić: radi se o novoj zakonskoj obvezi za članove predstavničkih tijela, nisu dužnosnici u smislu zakona kao što su to izvršni čelnici, a sada i direktori i neki ravnatelji, ali mora se donijeti kodeks i osigurati rad tijela koja će pratiti njegovu primjenu. U materijalim je pisani prijedlog s obrazloženjem. Prijava za raspravu nema, vijećnici s 11 ZA (od ukupno 11 nazočnih vijećnika) jednoglasno donose

**Kodeks ponašanja članova Općinskog vijeća Općine Gračac**

koji se prilaže i sastavni je dio ovog zapisnika.

**Ad/10** Prijedlog Odluke o osnivanju Savjeta za zaštitu potrošača javnih usluga Općine Gračac. Bojana Fumić dodatno pojašnjava pisani prijedlog. U prijedlog je predviđeno da Savjet čine dva predstavnika Općine Gračac koje je potrebno tek predložiti, zatim Marko Gale kao predstavnik Gračac čistoće, Dragana Pavlović kao predstavnica Gračac vodovoda i odvodnje te predstavnik Udruge „Zadarski potrošač“, no naknadno jer se Udruga „Zadarski potrošač“ koja jedina djeluje na području Zadarske županije očitovala da za sada odbija imenovati svoje predstavnike u gradovima i općinama zbog spora oko prostora s Gradom Zadrom. Klub HDZ- DP predlaže gđu. Ankicu Rosandić za jednu predstavnicu Općine, ujedno predsjednicu. Klub SDSS-a predlaže g. Luku Radusina za drugog predstavnika Općine, ujedno i potpredsjednika. Vijećnici glasuju te s 11 ZA, nitko protiv niti uzdržan (od ukupno 11 nazočnih vijećnika) jednoglasno donose

**Odluku o osnivanju**

**Savjeta za zaštitu potrošača javnih usluga Općine Gračac**

koja se prilaže i sastavni je dio ovog zapisnika.

**Ad/11** Prijedlog Odluke o davanju suglasnosti Općinskog vijeća općinskom načelniku na potpisivanje Suglasnosti i Potvrda Agenciji za plaćanje u poljoprivredi, ribarstvu i ruralnom razvoju u vezi s evidencijom uporabe zemljišta u ARKOD sustavu, a prema preporuci Ministarstva poljoprivrede. Za riječ se javljaju Tadija Šišić, Rajko Obradović, Jovica Ilić. Tadija Šišić: tko je predlagatelj ove točke? Predsjednica Slavica Miličić: ja, svi ste pročitali Preporuku Agenciji. Znamo situaciju vezano uz poljoprivredno zemljište i ljude kojima je brisana određena zemlja u ARKOD-u. Agencija je dozvolila da se lokalne samouprave mogu uključiti i aktivirati to poljoprivredno zemljište još par dana. Oko 10 milijuna kuna neće povući u 2022. godini. Nekima prijete i kazne, da se izbriše pet godina poticaja unatrag, ovako se može izaći ususret i dati im potvrde. Nisu se udostojili dati dodatna pojašnjenja. Moje je mišljenje da im treba izdati potvrde, ne za nešto bez veze, nego samo za ono što je bilo u ARKOD-u. Znam da je velika odgovornost na načelniku, ali smatram da su to ogromni novci. Načelnik je bio u komunikaciji s djelatnicom Agencije u Zadru koja je rekla da ne treba biti u strahu, svaka potvrda ide na provjeru. Oni daju ocjenu. Koliko je to novaca, neće ostati ovdje novci, neće se uplatiti PDV. Ankica Rosandić- zašto su brisani? Jovica Ilić- jer nije gotov program. Rajko Obradović- 2015. im je bilo omogućeno da budu do 2022. kada je došla uredba da se izbrišu iz ARKOD sustava. Načelnik- zašto nisu pričekali, sad ima rok za program. Rajko Obradović- mnogi su u ekološkoj proizvodnji. Načelnik- ali zašto sada? Anka Šulentić: podijelila sam Vam primjerak zahtjeva koji smo uputili, na sastanku u Ministarstvu poljoprivrede bio je Igor Miodrag i Milan Tankosić, pozvali smo i ministricu i ravnatelja za ruralni razvoj i za poljoprivredno zemljište. Za ovo sve tražili smo obrazloženje, nisu znali odgovoriti, na moje pitanje zašto se nisu mogli izuzeti oni koji nemaju program, zašto se pravilnik nije promijenio kao i do sada, odgovor je da nemaju ništa s tim, da je to Uprava za ruralni razvoj, g. Goran Lipavić. Predsjednica čita 1. točku preporuke. Anka Šulentić: mi smo tu tražili objašnjenje i pitali. Da li se samo za suvlasništvo i one koji imaju odobreni program. Rekao je da je to napisano ne za nas, nego za one koje imaju odobren program. Za takve Općine je ova preporuka. Na moj upit da li netko od njih postupio po ovoj preporuci, rečeno je da ne bi. Članak 29. st. 11. Zakona govori o raspolaganju isključivo temeljem programa. Čita prijedlog dostavljen Ministarstvu za izmjenu Pravilnika ili dopunu Preporuke na način da ministarstvo donese izmjenu kojom će biti omogućen ponovni upis brisanih parcela u ARKOD sustav ili izmjeni točku 1. Preporuke na način da i jedinice lokalne samouprave koje nemaju odobren Program raspolaganja daju suglasnost za korištenje poljoprivrednog zemljišta u vlasništvu ili suvlasništvu Republike Hrvatske pri čemu je podnositelj zahtjeva dosadašnji korisnik zemljišta prema evidenciji ARKOD sustava. Na ponovni upit isti je proslijeđen i na Upravu za potpore poljoprivredi i ruralnom razvoju, potvrdili su da su zaprimili, ali da je g. Lipavac rekao da se radi na tome. Udbina nije izdala niti jednu potvrdu. Rajko Obradović- Udbina je riješila program. Bojana Fumić- mislim da mnogi nisu dobro pročitali uvodno obrazloženje i tekst preporuke, odnosi se na suvlasništvo te ono što nije u odobrenim programima. Načelnik: Perušić ni Lovinac isto ne izdaju, Gospić zahtjeve niti ne zaprima. Predsjednica: mi smatramo da je njima potrebno dozvoliti dalje kako ne bi došli u nezgodnu situaciju, ušli su u ekološku proizvodnju. Anka Šulentić: na sastanku nam je rečeno da poljoprivrednici to možda mogu nečim opravdati, ali da je to bio njihov poslovni rizik. Predsjednica čita točku 3. Preporuke. Anka Šulentić čita ono što je pitano po istoj. U odnosu na točku 5. preporuke, koja se odnosi na one po isteklom ugovoru o zakupu, koncesiji, dugogodišnjem zakupu i/ili sličnom obliku raspolaganja i da za zemljište JLS nije provela javni natječaj za zakup zemljišta u vlasništvu države, predsjednica je rekla da se preporuka odnosi na one koji su izbrisani iz ARKOD-a, to tu nigdje ne piše. Stav nije kako nešto ne odraditi, nego kako odraditi za zakonit način. Ima nekih 18 zahtjeva, uz njih nema nikakvih priloga niti dokaza. Jovica Ilić- vidim ove točke, ali 2015. su svi ovi naši mogli dobiti potvrde, moglo se od tada skroz izdavati. Da ste izdali ne bi to tražili. Anka Šulentić- te famozne potvrde izdavane su prema naputku koji isto nije obvezujući, ali bilo je nepravilnosti. Od Blaženke Mičević zatražili smo tada da spusti uputu, netko ima 2000 hektara. Potvrde su služile samo za sklapane ugovora. U Zadru su se upisivali samo na temelju potvrda, u Zagrebu npr. bez ugovora ne. Jovica Ilić- na temelju toga su sklopili ugovor. Anka-da, ali i na temelju potvrda Agencije za poljoprivredno zemljište. Predsjednica- ovdje je riječ o zemljištu već upisanom. Anka- pročitajte, gdje to piše? Rajko Obradović: zašto mi ne bismo donijeli odluku i neka se Ministarstvo očituje je li u redu. Svjetlana Valjin- pitanje je stvarne i mjesne nadležnosti. Načelnik- neka se Ministarstvo očituje na ono što je poslano. Predsjednica- htjeli smo s Vas malo skinuti odgovornost. Načelnik: vršite pritisak i na mene i na djelatnike, razmišljam prijaviti to i policiji. Predsjednica- ne bi Ministarstvo slalo da nije u redu, u ARKOD se upisuje s tim. Anka Šulentić- znaju oni tko je upisan i da li koristi. Trebaju izvršiti pritisak i na Agenciju i na Ministarstvo. Evo, Nebojša, i Vi možete preko svojih predstavnika. Bojana Fumić: U zabludu Vas dovode oni koji Vam tako pišu zahtjeve. Anka Šulentić: Ima ih koji su dobili kvotu, a nisu sklopili ugovor. Iz Križevaca je netko dobio od Agencije. Bojana Fumić- neki su sklopili izvansudske nagodbe s državnom i tako riješili. Predsjednica: sada nema vremena za to. Milorad Stanisavljević- da li je to validno, možete li odgovarati? Načelnik: naravno da mogu. Ankica Rosandić- žao mi je svih poljoprivrednika, ali smatram da načelnik treba po zakonu. Nisam bila upućena u to sve dok nije objašnjeno. Razumijem i načelnika. Stvarno bi se trebalo potruditi oko toga. Predsjednica- može li netko iz SDSS-a riješiti sastanak? Anka Šulentić- kad smo prvi put pisali dopis i tražili sastanak bio je g. Dautović, on je predložio g. Ćubelića da ih predstavlja, pročitali smo sve što smo zapisali. Predsjednica- to su ljudi koji svaki dan ovise o tim poticajima. Anka Šulentić- voljela bih da se to riješi, a i Rajko je rekao da je ovo slamka spasa. Rajko Obradović- da li je moguće organizirati sastanak poljoprivrednika s ministricom u srijedu?

Nakon stanke tijekom koje se saslušalo poljoprivrednike koji su pratili sjednicu kao javnost, Slavica Miličić iznosi prijedlog odluke koji glasi:

***„****Na temelju Preporuke za rad Agenciji za plaćanja u poljoprivredi, ribarstvu i ruralnom razvoju u vezi s evidencijom uporabe zemljišta u ARKOD sustav, Ministarstva poljoprivrede KLASA: 023-03/22-01/8, URBROJ: 525-01/17-22-1, Općinsko vijeće Općine Gračac na svojoj 10. sjednici održanoj 13. lipnja 2022. godine donosi*

***Odluku o davanju suglasnosti***

***Članak 1.***

*Daje se suglasnost općinskom načelniku na potpisivanje suglasnosti i potvrda Agenciji za plaćanje u poljoprivredi, ribarstvu i ruralnom razvoju u vezi s evidencijom uporabe zemljišta u ARKOD sustavu, a prema preporuci Ministarstva poljoprivrede.*

***Članak 2.***

*Ova Odluka stupa na snagu danom donošenja.“*

Načelnik: Vi ne odgovarate za potvrde niti ćete odgovarati. Vijećnici glasuju o prijedlogu te s 6 ZA, nitko protiv, 5 uzdržanih (od ukupno 11 nazočnih vijećnika) većinom glasova usvajaju prijedlog te donose

**Odluku o davanju suglasnosti**

koja se prilaže i sastavni je dio ovog zapisnika.

Sjednica se zaključuje u 20,30 h.

**ZAPISNIČAR: PREDSJEDNICA:**

**Bojana Fumić, mag. iur. Slavica Miličić**